Úradný vestník L 249 , 04/10/2000 S. 0001 - 0002



Nariadenie Rady (ES) č. 2092/2000 z 28. septembra 2000, ktorým sa zakazuje dovoz tuniaka modroplutvého (Thunnus thynnus) pochádzajúceho z Belize, Hondurasu a Rovníkovej Guiney RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 133, so zreteľom na návrh Komisie, keďže: (1) zdroje rýb, ktoré sú vyčerpateľným prírodným zdrojom, musia byť chránené v záujme biologickej rovnováhy a globálnej bezpečnosti potravín; (2) Medzinárodná Komisia pre zachovanie atlantického tuniaka (ICCAT), ktorej zmluvnou stranou je Európske spoločenstvo, prijala v roku 1994 Akčný plán pre zabezpečenie účinnosti programu zachovania tuniaka modroplutvého, ako aj odporúčanie z roku 1996 týkajúce sa jednotného lovu tuniaka modroplutvého a mečiara obyčajného, ktorého cieľom je zabezpečiť efektívnu ochranu tuniaka modroplutvého a presadzovanie tohto plánu; (3) zmluvné strany ICCAT, ktorých rybári sú povinní znižovať svoje úlovky tuniaka modroplutvého, nebudú schopné účinne spravovať príslušné zásoby, kým všetky nezúčastnené strany nebudú spolupracovať s ICCAT a plniť jej ochranné a riadiace opatrenia; (4) ICCAT označila Belize, Honduras a Rovníkovú Guineu ako krajiny, ktorých plavidlá lovia tuniaka modroplutvého spôsobom, ktorý znižuje účinnosť opatrení organizácie na ochranu tohto druhu, a svoje zistenia doložila údajmi týkajúcimi sa úlovkov, obchodu a pozorovania plavidiel; (5) pokusy ICCAT presvedčiť všetky tri krajiny, aby plnili opatrenia pre zachovanie a hospodárenie s tuniakom modroplutvým, boli neúspešné; (6) ICCAT nariadila zmluvným stranám, aby prijali potrebné opatrenia s cieľom zachovať zákaz dovozu výrobkov z tuniaka modroplutvého v ľubovoľnej forme z Belize a z Hondurasu a zaviesť zákaz dovozu týchto výrobkov z Rovníkovej Guiney; tieto opatrenia budú zrušené, len čo sa zistí, že príslušné krajiny zosúladili svoje metódy rybolovu s opatreniami ICCAT; tieto opatrenia musí preto vykonávať spoločenstvo, ktoré má výlučnú kompetenciu v tejto záležitosti; (7) ICCAT vzala na vedomie, že sa zlepšila spolupráca pri ochrane tuniaka modroplutvého s Panamou; ICCAT na svojej výročnej schôdzi v roku 1999 odporučila zrušiť zákaz dovozu uplatňovaný zmluvnými stranami voči Paname pre výrobky z tuniaka modroplutvého v ľubovoľnej forme; (8) je potrebné zrušiť nariadenie (ES) č. 1435/98 [1], ktorým sa uplatňuje zákaz dovozu voči Belize, Hondurasu a Paname, pokiaľ ide o tuniaka modroplutvého a výrobky z neho; (9) tieto opatrenia sú zlučiteľné so záväzkami spoločenstva v rámci iných medzinárodných zmlúv, PRIJALA TOTO NARIADENIE: Článok 1 1. Týmto sa zakazuje uvoľnenie do voľného obehu v spoločenstve tuniaka modroplutvého (Thunnus thynnus), zahrnutého do kódov KN ex03019990, 03023911, 03023991, 03034921, 03034923, 03034929, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 a ex16042070 pochádzajúceho z Belize, Hondurasu a Rovníkovej Guiney. 2. Týmto sa zakazuje vykládka výrobkov uvedených v odseku 1 na účely tranzitu cez územie spoločenstva. Článok 2 Toto nariadenie sa nebude vzťahovať na množstvá výrobkov uvedené v článku 1 (1) pochádzajúce z Rovníkovej Guiney, u ktorých je možné k spokojnosti kompetentných národných orgánov doložiť, že boli na ceste a smerovali na územie spoločenstva v deň nadobudnutia platnosti tohto nariadenia, a ktoré budú uvoľnené do voľného obehu najneskôr 14 dní po tomto termíne. Článok 3 Týmto sa ruší nariadenie (ES) č. 1435/98. Článok 4 Toto nariadenie nadobúda platnosť siedmy deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 28. septembra 2000 Za Radu predseda D. Vaillant [1] Ú. v. ES. L 191, 7.7.1998, s. 13. --------------------------------------------------